Comunicat de presă

15 noiembrie 2024

**Suplimentul istoric al renumitei publicații poloneze „Polityka” dedică 148 de pagini istoriei românilor**

Institutul Cultural Român de la Varșovia anunță apariția publicației „Dzieje Rumunów” (*Istoria românilor*), supliment al prestigioasei reviste poloneze „Polityka”.

În cele 148 de pagini ale revistei, apărute în condiții grafice excelente, reputați specialiști în istoria și studiile culturale românești trec în revistă principalele momente ale parcursului istoric al țării noastre, ale relațiilor româno-polone, dar și elemente de cultură și civilizație românească. Printre autori îi menționăm pe Bogumił Luft, Kazimierz Jurczak, Dorota Filipiak, Łukasz Galusek, Kamil Całus, Andzrej Dubicki, Tomasz Klimkowski, Błażej Brzostek, Adam Balcer, Radosława Janowska-Lascar. Remarcăm, de asemenea, textele despre cinematografia românească contemporană (Jakub Demiańczuk), realizările din domeniul sportiv (Marcin Piątek) și gastronomie (Wika Filipowicz). Pe lângă articolele experților polonezi, suplimentul include și fragmente din versiunea poloneză a volumului scris de istoricul Adrian Cioroianu „Câteva adevăruri simple despre istoria românilor. Cea mai frumoasă poveste” (*Piękna opowieści o historii Rumunów*, Ed. Amaltea, 2018, traducere Bogumił Luft).

**Numărul special a apărut cu sprijinul financiar al Institutului Cultural Român prin programul PUBLISHING ROMANIA. Institutul Cultural Român de la Varșovia sprijină acest demers în cadrul Sezonului Cultural România-Polonia 2024-2025.**

*„Aceste cunoștințe pot fi utile mai ales în contextul Sezonului Cultural România-Polonia care a început de curând. Cele două țări sunt legate de Munții Carpați; în perioada interbelică au avut o graniță comună de aproape 350 km și printre cele mai bune relații bilaterale din această parte a continentului. După cel de-al Doilea Război Mondial, au mers pe căi diferite - mai întâi ca parte a sferei de influență sovietică, iar acum ca republici libere și democratice, membre ale UE și NATO. În prezent, tot mai mulți polonezi descoperă România prin turism sau din curiozitate, iar unii decid să se stabilească și să muncească pe meleagurile carpato-danubiene. Să-i urmăm, așadar, în curiozitatea lor față de România”. (Jerzy Baczńyski, redactor-șef, și Leszek Będkowski, redactor al suplimentului istoric)*

Publicația a fost lansată în data de 13 noiembrie 2024 și poate fi achiziționată la chioșcurile de ziare și online, pe pagina de Internet www.polityka.pl.

**Contact:**

Serviciul Promovare și Comunicare

biroul.presa@icr.ro

031 71 00 622